
Uznesenie Okresný súd Lučenec sudkyňou Mgr. Lenkou Ragačovou Černíkovou v právnej veci navrhovateľky – oprávnenej z výživného: A. B., narodená X.X.XXXX, trvale bytom C. XXX/XX, XXX XX C., korešpondenčná adresa D. X, XXX XX C., zastúpená: JUDr. Ján Marčok, advokát, so sídlom E. F. XX, XXX XX D. a povinného z výživného: B. B., narodený X.XX.XXXX, trvale bytom C. XXX/XX, XXX XX C., zastúpený: JUDr. Erika Mochnacká, advokátka, so sídlom G. F. E. XX/X, XXX XX D., o určenie výživného na plnoleté dieťa, takto rozhodol: I. Súd s ch v a ľ u j e súdny zmier v nasledovnom znení: Povinný z výživného B. B., narodený XX.XX.XXXX s a z a v ä z u j e prispievať na výživu oprávnenej z výživného A. B., narodenej XX.XX.XXXX mesačným výživným v sume 155,- Eur, vždy do 15.dňa v mesiaci vopred k rukám oprávnenej z výživného počnúc od 01.04.2024 do 31.08.2024. Zameškané výživné za mesiace apríl 2024 až júl 2024 na oprávnenú z výživného v celkovej výške 320,Eur sa povinný z výživného zaviazal uhradiť oprávnenej do 10.09.2024. II. Žiaden z účastníkov n e m á n á r o k na náhradu trov konania. odôvodnenie: 1. Navrhovateľka v podanom návrhu žiadala zaviazať osobu, ktorá je povinná platiť výživné (ďalej len „povinný z výživného“), t. j. svojho otca povinnosťou prispievať na jej výživu výživným v sume 250,-Eur mesačne, so splatnosťou výživného do 15. dňa toho ktorého mesiaca vopred, počnúc 01.04.2024. 2. Dňa 07.08.2024 na pojednávaní účastníci konania dospeli k zmiernemu riešeniu veci, v zmysle ktorého sa povinný z výživného zaviazal prispievať na výživu oprávnenej z výživného výživným v sume 155,-Eur mesačne, počnúc od 01.04.2024 do 31.08.2024, so splatnosťou výživného vždy do 15. dňa v mesiaci vopred k rukám opravnej z výživného. Zameškané výživné za mesiace apríl 2024 až júl 2024 na oprávnenú z výživného v celkovej výške 320,- Eur sa povinný z výživného zaviazal uhradiť oprávnenej do 10.09.2024. Obsah zmieru je súčasťou zápisnice o pojednávaní, účastníci konania potvrdili uzavretie súdneho zmieru podpismi na prílohe k zápisnici z pojednávania (viď č. l. 88). 3. Podľa § 62 ods. 1 až 5 zákona č. 36/2005 Z. z. o rodine a o zmene a doplnení niektorých zákonov v znení neskorších predpisov (ďalej len „zákon o rodine“), plnenie vyživovacej povinnosti rodičov k deťom je ich zákonná povinnosť, ktorá trvá do času, kým deti nie sú schopné samé sa živiť. Obaja rodičia prispievajú na výživu svojich detí podľa svojich schopností, možností a majetkových pomerov. Dieťa má právo podieľať sa na životnej úrovni rodičov. Každý rodič bez ohľadu na svoje schopnosti, možnosti a majetkové pomery je povinný plniť svoju vyživovaciu povinnosť v minimálnom rozsahu vo výške 30% zo sumy životného minima na nezaopatrené neplnoleté dieťa alebo na nezaopatrené dieťa podľa osobitného zákona. Pri určení rozsahu vyživovacej povinnosti súd prihliada na to, ktorý z rodičov
a v akej miere sa o dieťa osobne stará. Ak rodičia žijú spolu, prihliadne súd aj na starostlivosť rodičov o domácnosť. Výživné má prednosť pred inými výdavkami rodičov. Pri skúmaní schopností, možností a majetkových pomerov povinného rodiča súd neberie do úvahy výdavky povinného rodiča, ktoré nie je nevyhnutné vynaložiť. 4. Podľa § 75 ods. 1 zákona o rodine, pri určení výživného prihliadne súd na odôvodnené potreby oprávneného, ako aj na schopnosti, možnosti a majetkové pomery povinného. Na schopnosti, možnosti a majetkové pomery povinného prihliadne súd aj vtedy, ak sa povinný vzdá bez dôležitého dôvodu výhodnejšieho zamestnania, zárobku, majetkového prospechu; rovnako prihliadne aj na neprimerané majetkové riziká, ktoré povinný na seba berie. 5. Podľa § 76 ods. 1 zákona o rodine, výživné sa platí v pravidelných opakujúcich sa sumách, ktoré sú zročné vždy na mesiac dopredu. 6. Podľa § 77 ods. 1 zákona o rodine, právo na výživné sa nepremlčuje. Možno ho však priznať len odo dňa začatia súdneho konania. Výživné pre maloleté dieťa možno priznať najdlhšie na dobu troch rokov spätne odo dňa začatia konania, ak sú na to dôvody hodné osobitného zreteľa. 7. Podľa § 78 ods. 1 až 3 zákona o rodine, dohody a súdne rozhodnutia o výživnom možno zmeniť, ak sa zmenia pomery. Okrem výživného pre maloleté dieťa je zmena alebo zrušenie výživného možné len na návrh. Ak dôjde k zrušeniu alebo zníženiu výživného pre maloleté dieťa za uplynulý čas, spotrebované výživné sa nevracia. Pri zmene pomerov sa vždy prihliadne na vývoj životných nákladov. 8. Podľa § 155 a § 156 zákona č. 161/2015 Z. z. Civilný mimosporový poriadok (ďalej len „CMP“), konanie sa začína len na návrh. Účastníkmi konania vo veciach výživného plnoletých osôb sú navrhovateľ a osoba, ktorá je podľa návrhu povinná platiť výživné. 9. Podľa § 157 CMP, rozsudok vo veciach výživného možno na návrh zmeniť alebo zrušiť, ak sa zmenia pomery. 10. Podľa § 2 ods. 1 a 2 CMP, na konania podľa tohto zákona sa použijú ustanovenia Civilného sporového poriadku, ak tento zákon neustanovuje inak. Na účely tohto zákona sa pojmy žaloba, strana sporu a spor vykladajú ako návrh na začatie konania, účastník konania a konanie podľa tohto zákona, ak z povahy veci nevyplýva inak. 11. Podľa § 148 ods.1 a 2 zákona č. 160/2015 Z.z. Civilného sporového poriadku (ďalej len „CSP“) žalobca a žalovaný môžu uzavrieť zmier. O uzavretie zmieru sa má súd vždy pokúsiť. Súd rozhodne o tom, či uzavretý zmier schvaľuje. Neschváli ho, ak je v rozpore so všeobecne záväznými právnymi predpismi. 12. Jediným z predpokladov pre schválenie zmieru v zmysle uvedenej právnej úpravy je súlad so všeobecne záväznými právnymi predpismi. Úlohou súdu je vykonať dokazovanie len v takom rozsahu, aby mal preukázané, že uzavretý zmier nie je v rozpore s kogentnými ustanoveniami právnych predpisov alebo ich neobchádza. Nie je úlohou súdu vykonať dokazovanie v takom rozsahu, aký by si vyžadovalo autoritatívne rozhodnutie súdu (uznesenie NS SR 5MCdo11/2009 z 19.10.2010). V danom prípade strany sporu uzavreli zmier dňa 07.08.2024, ktorý spísali na tunajšom súde do zápisnice a uzavretie zmieru potvrdili podpismi na prílohe k zápisnici (č. l. 88 spisu). Keďže súd, zohľadniac všetko, čo v danom konaní vyšlo dovtedy najavo, nezistil rozpor uzavretého zmieru so zákonom - s hmotným právom (viď citované ustanovenia zákona o rodine), zmier schválil v znení, ako je uvedené vo výroku I. tohto uznesenia. Záverom poukazuje aj na to, že dohoda strán má vždy prednosť pred autoritatívnym rozhodnutím súdu. 13. O trovách konania rozhodol súd podľa § 52 CMP, podľa ktorého žiaden z účastníkov nemá nárok na náhradu trov konania, ak tento zákon neustanovuje inak. 14. Po vyhlásení uznesenia účastníci konania zhodne uviedli, že sa vzdávajú práva podať voči uzneseniu (výroku II.) odvolanie.
15. Podľa § 2 ods. 1 CMP, na konania podľa tohto zákona sa použijú ustanovenia Civilného sporového poriadku, ak tento zákon neustanovuje inak. 16. Podľa § 368 CSP, osoba oprávnená podať odvolanie sa môže odvolania vzdať. Vzdať sa odvolania možno len voči súdu, a to až po vyhlásení rozhodnutia. Poučenie: Proti výroku I. tohto uzneseniu odvolanie nie je prípustné (§ 355 ods. 2 a § 357 CSP). Podľa § 44 CMP rozsudky o výživnom sú vykonateľné doručením. Proti výroku II. uznesenia odvolanie nie je prípustné, nakoľko sa účastníci konania po vyhlásení a odôvodnení rozhodnutia práva podať odvolanie výslovne vzdali podľa § 368 CSP. Podľa § 44 CMP rozsudky o výživnom sú vykonateľné doručením. Ak povinný dobrovoľne nesplní, čo mu ukladá vykonateľné rozhodnutie, oprávnený môže podať návrh na vykonanie exekúcie podľa osobitného zákona; ak ide o rozhodnutie o výchove maloletých detí, návrh na súdny výkon rozhodnutia.

